“ชวน” ขีดเส้นพิจารณาร่าง พ.ร.บ.งบประมาณฯปี 63 จบพรุ่งนี้! เชื่อไม่มีปัญหายืดเยื้อ
นายชวน หลีกภัย ประธานสภาผู้แทนราษฎร ขีดเส้นพิจารณาร่าง พ.ร.บ.งบประมาณฯปี 63 จบพรุ่งนี้! เชื่อไม่มีปัญหา ไม่อภิปรายยืดเยื้อ
นายชวน หลีกภัย ประธานสภาผู้แทนราษฎร ขีดเส้นพิจารณาร่าง พ.ร.บ.งบประมาณฯปี 63 จบพรุ่งนี้! เชื่อไม่มีปัญหา ไม่อภิปรายยืดเยื้อ
9 ม.ค. 2563

นายชวน หลีกภัย ประธานสภาผู้แทนราษฎร กล่าวถึงการควบคุมเวลาการพิจารณาร่าง พ.ร.บ.งบประมาณรายจ่ายประจำปีงบประมาณ 2563 วงเงิน 3.2 ล้านล้านบาท ในวันที่สองว่า การพิจารณาจะดำเนินไปเรื่อยๆ แต่ในช่วงท้ายอาจจะเร็วขึ้น เนื่องจากเป็นข้อตกลงและคำสัญญาของผู้ควบคุมเสียงทั้งสองฝ่ายที่ต้องให้การพิจารณาแล้วเสร็จภายในวันพรุ่งนี้ (10 ม.ค.) ดังนั้นการพิจารณาร่าง พ.ร.บ.งบประมาณรายจ่ายฯ ในคืนนี้อาจจะดึก พร้อมตั้งข้อสังเกตว่า ส่วนใหญ่กรรมาธิการวิสามัญฯ จะเป็นผู้อภิปรายมากกว่าสมาชิกด้วยซ้ำ เพราะกรรมาธิการฯ มาจากหลายฝ่าย
สำหรับการพิจารณาร่าง พ.ร.บ.งบประมาณรายจ่ายฯ เมื่อวานนี้ (8 ม.ค.) ถือว่าราบรื่นดีหรือไม่นั้น นายชวน กล่าวว่า ถือเป็นปกติของการพิจารณาในวาระที่ 2 แต่หลายคนอาจยังไม่ชิน จึงอภิปรายคล้ายกับวาระที่ 1 แต่เชื่อว่าการพิจารณาคงยังไม่แล้วเสร็จในวันนี้ และคาดว่าจะแล้วเสร็จในวันพรุ่งนี้ (10 ม.ค.) โดยไม่ยืดเยื้อจนทำให้เกิดปัญหา
ส่วนข้อกังวลว่าร่าง พ.ร.บ.งบประมาณรายจ่ายฯ สุ่มเสี่ยงผิดกฎหมายและสมาชิกถูกฟ้องร้องดำเนินคดี เนื่องจาก กมธ.เสียงข้างน้อย พบการจัดสรรงบประมาณ ตามร่างพ.ร.บ.งบประมาณฯ ปี 2563 จัดสรรให้กับทุนหมุนเวียน ที่ไม่มีฐานะเป็นนิติบุคคล ให้กับ 20 กองทุนหมุนเวียน รวมเป็นเงิน 1.97แสนล้านบาท ซึ่งถือว่าขัดกับพ.ร.บ.วิธีการงบประมาณ พ.ศ.2561 ว่าด้วยการจัดสรรงบประมาณรายจ่ายให้กับหน่วยรับงบประมาณ ซึ่งเป็นหน่วยงานของรัฐ และทุนหมุนเวียนที่มีฐานะเป็นนิติบุคคล นั้น นายชวน กล่าวว่า เป็นเรื่องของคณะกรรมาธิการฯ และกรณีนี้ถ้าเห็นว่าผิด ก็สามารถยื่นฟ้องได้ แต่ส่วนใหญ่มักจะถูกยกคำร้อง